KIRJALLINEN KYSYMYS E-0773/01 esittäjä(t): Jorge Hernández Mollar (PPE-DE) komissiolle. Rypäleiden viljely tiettyjen rusinalajikkeiden tuottamiseksi.



Virallinen lehti nro 340 E , 04/12/2001 s. 0089 - 0090



KIRJALLINEN KYSYMYS E-0773/01 esittäjä(t): Jorge Hernández Mollar (PPE-DE) komissiolle (13. maaliskuuta 2001) Aihe: Rypäleiden viljely tiettyjen rusinalajikkeiden tuottamiseksi Heinäkuun 22. päivänä 1999 komissio hyväksyi asetuksen (ETY) 1621/1999(1), jolla säädellään rypäleiden tuotantoa tiettyjen rusinalajikkeiden tuottamiseksi. Asetuksen hyvistä puolista huolimatta sen voimaantulosta lähtien Málagan provinssissa on rusinan tuotantoon varatun moscatel-rypäleen viljelypinta-ala pienentynyt. Kyseisessä asetuksessa säädetään sopimus ensisijaiseksi tuen saannin edellytykseksi. Sopimuspäivämäärät saavat kuitenkin aikaan epävarmuutta tuottajien keskuudessa, koska 1. elokuuta on liian varhainen ajankohta kysyntään perustuvan hinnan määrittämiseksi. Perinteisesti moscatel-rusinaa myydään jouluna. Näissä olosuhteissa sopimuksesta on tullut mekanismi, joka pakottaa tuottajaa tekemään sopimuksen sillä uhalla, että hän menettää EU:n tuen. Viime kaudella ilman sopimusta oleville tuottajille tarjottiin marraskuussa hintoja, jotka ylittivät 100 pesetalla/kg kolme kuukautta aikaisemmin tehtyjen sopimusten keskihinnat. Vaikka asetuksessa annettaan mahdollisuus neuvotella, tätä ei käytännössä tapahdu, koska ostaja ei suostu, joten sopimuksessa ilmoitettu hinta jää voimaan. Vahvistettujen sopimusten mukaan maksu voi tapahtua kuuden kuukauden kuluttua tavaran toimittamisesta, joka on liian pitkä aika alan heikko taloudellinen tilanne huomioon ottaen. Ostaja voi myös yrittää yhdistää tuen maksupäivän tavaran maksupäivän kanssa. Voiko komissio muuttaa sopimusten päivämääriä rusinan tuotantoon menevien Málagan moscatel-rypäleiden osalta määräämällä tuotteen kysynnän suhteen sopivamman päivämäärän, esimerkiksi 31. lokakuuta? Jos tämä ei ole mahdollista, aikooko komissio kehittää järjestelmän tuotteen ostajan määräävän aseman estämiseksi? Voiko komissio esittää, että sopimuksessa ei määrättäisi maksupäivää, koska asetuksessa (ETY) 1621/1999 ei sitä vaadita, ja jos päivämäärä ilmoitetaan, niin se ei olisi niin kaukana tavaran toimituspäivästä? (1) EYVL L 192, 24.7.1999, s. 21. Franz Fischlerin komission puolesta antama vastaus (26. huhtikuuta 2001) Neuvoston asetuksen (EY) N:o 2201/96 soveltamista koskevista yksityiskohtaisista säännöistä tiettyjen kuivattujen viinirypälelajikkeiden tuotantoon tarkoitettujen viinirypäleiden viljelyyn myönnettävän tuen osalta 22 päivänä heinäkuuta 1999 annetun komission asetuksen (EY) N:o 1621/1999(1) 3 artiklan 1 kohdan mukaan tuki myönnetään erikoistuneille viljelylohkoille, joiden tuotanto on toimitettu jalostajalle sopimuksen mukaisesti. Tällä määräyksellä vastataan sekä tuottajien tarpeeseen turvata tuotantonsa myynti että jalostajien tarve turvata tehtaidensa raaka-aineen saanti. Sopimuksen tekemiselle asetettu määräpäivä on oikeudenmukainen kompromissi, joka sovittaa yhteen tarpeen tehdä sopimus riittävän ajoissa, jotta se täyttäisi tehtävänsä täysimääräisesti, ja se vastakkainen tarve, että toimijoilla on riittävät tiedot tulevasta sadosta. Koska kyse on monivuotisista viljelmistä ja pilaantumattomista tuotteista, hintojen vaihtelu on vähäistä markkinointivuoden aikana. Komissio on kuitenkin säätänyt mainitun asetuksen 5 artiklan 2 kohdassa, että sopimuksessa sovittu hinta voidaan tarkistaa viimeistään 30. marraskuuta 2001. Myyntihinnasta on sovittava sopimuspuolten kesken. Maksuaika on osa tätä hintaa. Komissio tutkii, voidaanko tämä aika yhdenmukaistaa muita jalostettuja hedelmiä ja vihanneksia koskevien tukijärjestelmien maksuaikojen kanssa. Keinoja tuottajien aseman vahvistamiseksi jakelijoihin ja jalostajiin nähden ovat kuitenkin ennen kaikkea tuottajien parempi järjestäytyminen ja tarjonnan voimakkaampi keskittäminen. Tätä varten hedelmä- ja vihannesalan yhteisestä markkinajärjestelystä 28 päivänä lokakuuta 1996 annetussa neuvoston asetuksessa (EY) N:o 2200/96(2) säädetään erityistoimenpiteistä, joilla edistetään tuottajaorganisaatioiden luomista ja kehittämistä. (1) EYVL L 192, 24.7.1999. (2) EYVL L 297, 21.11.1996.